清 乾隆 《御书洪咨夔春秋说论隐公作伪事》

书洪咨夔春秋说论隐公作伪事春秋以三传为近古，后世注疏家愈远愈奇，而愈不得其正。即如不书隐公即位，左氏谓摄，盖引而不发，似矣。公羊以为桓贵，则已失之。惟谷梁一则谓成公志，再则谓成人美，终则谓轻千乘之国，蹈道则未，持论平正而不苛。然三传即能得圣人笔削之精义耶？吾不敢信。而后世操同室之戈，炫独出之见，求胜人而反昧已，比比是也。如洪咨夔春秋说之论隐公，直以为作伪日拙，吹求实已甚焉。其言盖出于卢仝春秋摘微之绪论。卢仝摘微曰：「隐越次而立，久不归位，外示摄而中实夺之，故不书即位，明春秋之所由作也。」是书久佚，惟宋杜谔春秋会义采其说，今于永乐大典散篇内裒辑得之。夫仝去三传几千百年，而咨夔又去仝几四百余年，拾人唾余，而以为自出已见，此何能欺千载之公论乎？谓之为责贤者备，犹属左袒耳。丙申季夏中游避暑山庄御笔